Expoziție dedicată trubei ABBA, la Malmo, în Suedia. Vizitatorii au ocazia să admire o colecție impresionantă de costume
Fanii ABBA sunt invitați într-o călătorie captivantă. În Suedia a fost inaugurată o expoziție dedicată celebrei trupe care a scris istorie.
Vizitatorii au ocazia să admire o colecție impresionantă de costume purtate de-a lungul anilor de cei patru membri ai formației și pot asculta melodii care au dominat topurile din întreaga lume.
Sunt versuri pe care fanii trupei ABBA le fredonează și astăzi, „Waterloo” fiind una dintre piesele de rezistență ale suedezilor.
Acum cinci decenii, melodia a clasat formația ABBA pe primul loc la concursul Eurovision și i-a propulsat pe cei patru artiști spre o carieră muzicală de succes. Acum, admiratorii pot face o incursiune în trecutul glorios al celor de la ABBA, prezentat în acest muzeu din Malmo.
Mia Segolsson, general manager Polar Music: „Puteți admira cizmele lui Benny pe care le-a purtat pe scenă când au câștigat marele premiu cu melodia „Waterloo”. Totodată, puteți admira și costumele originale de la ABBA Voyage, realizate de Dolce and Gabbana. În plus, mai puteți vedea și unele piese vestimentare folosite în spectacolul Mamma Mia”.
Pe lângă costumele strălucitoare purtate de membrii trupei, vizitatorii pot admira și instrumentele muzicale folosite de-a lungul timpului, precum și fotografii ținute departe de ochii curioșilor până acum.
Turist: „Sunt o mare admiratoare. „ABBA Arrival” este primul album pe care l-am cumpărat când aveam 10 ani. Primul concert pe care l-am văzut în Adelaide a fost al trupei ABBA când eram un mic copil".
Expoziția este deschisă publicului până pe 12 mai. Cei care ajung în zonă se pot delecta și cu momente din musicalul „Mamma Mia”, puse în scenă de artiști locali.
După o pauză de patru decenii, membrii trupei ABBA au lansat acum trei ani albumul „Voyage”. Din 2022 susțin la Londra un concert virtual, cu holograme, care poate fi urmărit până anul viitor.
Sursa: Pro TV
Etichete: abba,
Dată publicare:
01-05-2024 08:16